text: ДЕЛЕГИРАН РЕГЛАМЕНТ (ЕС) № 1292/2014 НА КОМИСИЯТА
  от 17 юли 2014 година
  относно условията за класифициране без изпитване на някои подови настилки от дървесина без покритие по стандарт EN 14342 по отношение на реакцията им на огън
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (1), и по-специално член 27, параграф 5 от него,
  като има предвид, че:
  (1)
  С Решение 2000/147/ЕО на Комисията (2) бе приета система за класифициране на експлоатационните показатели на някои строителни продукти по отношение на реакцията им на огън. Сред строителните продукти, за които се отнася това решение, са и подовите настилки от дървесина.
  (2)
  Както е установено при изпитвания, подовите настилки от дървесина, попадащи в обхвата на хармонизирания стандарт EN 14342, имат стабилни и предсказуеми експлоатационни показатели по отношение на реакцията им на огън, когато отговарят на известни условия относно плътността на дървесината, дебелината на подовата настилка и крайната употреба на продукта.
  (3)
  Поради това следва да се счита, че при тези условия подовите настилки от дървесина, попадащи в обхвата на хармонизирания стандарт EN 14342, съответстват на класовете експлоатационни показатели по отношение на реакцията им на огън, определени в Решение 2000/147/EО, без да е необходимо да се провежда допълнително изпитване,
  ПРИЕ НАСТОЯЩИЯ РЕГЛАМЕНТ:
  Член 1
  За подовите настилки от дървесина, попадащи в обхвата на хармонизирания стандарт EN 14342, които съответстват на формулираните в приложението условия, се счита без провеждане на изпитване, че отговарят на класовете експлоатационни показатели, посочени в приложението.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 17 юли 2014 година.